Ir-Regolament tal-Kummissjoni (KE) Nru 876/2003
tal-21 ta' Mejju 2003
li jiddefinixxi miżuri speċifiċi skond ir-Regolament tal-Kunsill (KE) Nru 2347/2002 dwar il-qbid u t-tniżżil l-art ta' speċi ta' ħut tal-baħar fond għas-sajd ta' l-istaġun mid-Danimarka fl-iSkagerrak u l-Baħar tat-Tramuntana
IL-KUMMISSJONI TAL-KOMUNITAJIET EWROPEJ
Wara li kkonsidrat it-Trattat li jistabbilixxi l-Komunitajiet Ewropej,
Wara li kkonsidrat ir-Regolament tal-Kunsill (KE) Nru 2347 tas-16 ta' Diċembru 2002 li jistabbilixxi ħtiġijiet speċifiċi dwar aċċess u kondizzjonijiet assoċjati applikabbli għas-sajd f'riservi ta' ħut ta' baħar fond [1] u partikolarment l-Artikolu 3(3) tiegħu,
Billi:
(1) Ir-Regolament (KE) Nru 2347/2002 jipprojbixxi ż-żamma abbord, it-trasbord jew it-tniżżil l-art ta' kull kwantità sħiħa ta' speċi tal-baħar fond li taqbeż il-100 kilogramm f'kull vjaġġ bil-baħar sakemm il-bastiment in kwistjoni ma jkollux permess tas-sajd għal ħut ta' baħar fond.
(2) Ir-Regolament (KE) Nru 2347/2002 jiddisponi, madankollu, li fuq talba ta' Stat Membru miżuri speċifiċi jistgħu jiġu preskritti mill-Kummissjoni li jieħdu f'kunsiderazzjoni s-sajd ta' l-istaġun u artiġjanali.
(3) Id-Danimarka talbet li miżuri speċifiċi jiġu preskritti li jqisu n-natura ta' l-istaġun tas-sajd għal speċi ta' baħar fond fl-iSkagerrak u fl-ilmijiet Norveġiżi tad-Diviżjoni ICES IVa.
(4) Id-Danimarka għamlet disponibbli informazzjoni dettaljata dwar is-sajd konċernat li turi l-bżonn ċar ta' dawn il-miżuri biex jiġi evitat ir-rimi, minħabba li l-qbid aċċidentali sa 300 kilogramma ta' xi speċi tal-fond tal-baħar jinqabdu bħala rutina f'sajd maħsub għal speċi oħra, bħal Pleuronectes cynoglossus, matul xi xhur tas-sena.
(5) Huwa għalhekk xieraq li bastimenti Daniżi li ma jkollhomx permess tas-sajd għal ħut ta' baħar fond jitħallew iżommu abbord, jittrasbordaw jew iniżżlu l-art kwantitajiet definiti ta' speċi ta' ħut ta' baħar fond biex jitnaqqas ir-rimi u biex jitnaqqas l-iskart mis-sajd konċernat.
(6) Il-miżuri previsti f'dan ir-Regolament jaqblu ma' l-opinjoni tal-Kumitat ta' Ġestjoni għas-Sajd u l-Akwakultura,
ADOTTAT DAN IR-REGOLAMENT:
Artikolu 1
Skop
Dan ir-Regolament japplika għal bastimenti tas-sajd li jtajru l-bandiera tad-Danimarka u li jkunu reġistrati fil-Komunità li huma ngaġġati fl-attivitajiet li ġejjin:
(a) sajd f'ilmijiet Norveġiżi tad-Diviżjoni IVa ta' ICES fil-perjodu 1 ta' Mejju sal-31 ta' Ottubru bir-ritorn dritt lejn il-port fil-perjodu 1 ta' Mejju sa l-10 ta' Novembru wara s-sajd f'ilmijiet Norveġiżi tad-Diviżjoni IVa ta' ICES fil-perjodu 1 ta' Mejju sal-31 ta' Ottubru;
(b) sajd fl-iSkagerrak fil-perjodu 1 ta' April sal-31 ta' Mejju bir-ritorn dritt lejn il-port fil-perjodu 1 ta' April sal-5 ta' Ġunju wara sajd fl-iSkagerrak fil-perjodu 1 ta' April sal-31 ta' Mejju.
Artikolu 2
Miżuri speċifiċi
B'deroga mill-Artikolu 3(1) tar-Regolament (KE) Nru 2347/2002:
1. Bastimenti li jkunu ngaġġati fl-attività mfissra fl-Artikolu 1(a) u li ma jkollhomx permess speċjali għal sajd ta' ħut f'baħar fond għandhom ikunu awtorizzati biex iżommu abbord,jittrasbordaw jew iniżżlu l-art:
(a) kull kwantità ta' molva blu (Molva dypterigia) ta' inqas minn 300 kilogrammi;
(b) kull kwantità totali ta' speċi ta' ħut ta' baħar fond għajr il-molva blu (Molva dypterigia) ta' inqas minn 100 kilogrammi;
2. bastimenti li jkunu ngaġġati fl-attività deskritta fl-Artikolu 1(b) u li m'għandhomx permess speċjali tas-sajd għal ħut ta' baħar fond għandhom ikunu awtorizzati jżommu abbord, jittrasbordaw jew iniżżlu l-art:
(a) kull kwantità ta' Coryphaenoides rupestris ta' inqas minn 300 kilogrammi;
(b) kull kwantità totali ta' speċi ta' ħut ta' baħar fond għajr il-Coryphaenoides rupestris ta' inqas minn 100 kilogrammi;
3. bastimenti li jkunu ngaġġati fiż-żeġ attivitajiet imfissra fl-Artikolu 1(a) u l-Artikolu 1(b) li ma jkollhomx permess speċjali tas-sajd għal ħut ta' baħar fond għandhom ikunu awtorizzati iżommu abbord, jittrasbordaw jew iniżżlu l-art:
(a) kull kwantità ta' Coryphaenoides rupestris ta' inqas minn 100 kilogrammi;
(b) kull kwantità ta'molva blu (Molva dypterigia) ta' inqas minn 300 kilogrammi;
(ċ) kull kwantità totali ta' speċi ta' ħut għajr il-Coryphaenoides rupestris u l-molva blu (Molva dypterigia) ta' inqas minn 100 kilogrammi.
Artikolu 3
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta' Mejju 2003.